정조 21년
前持平金光遇疏曰伏以臣一介樗散之蹤也人旣鹵下識又蔑裂猥蒙我聖上翦拂之恩忝叨言地曾未能出一言論一事仰裨淸朝治化之萬一居常愧恧如負大何念臣年紀已至衰暮望絶榮途志決長往區區寸丹耿結象魏竊自謂畜物之賤莫如犬馬而猶有戀主之誠植物之微無如葵藿而莫奪傾陽之性臣雖至愚猶是聖化陶甄中一物也許身食祿殆將三十餘年之久而職在庶僚則謂非言責而不言旣在言地則謂無可言而含默今居散班則謂嫌越俎而無言因將便訣則立朝始末不過一偶人而止矣然則上以孤聖恩下以愧臣心也故每於旅舍孤燭凡係時務民弊之可矯可革者塊居默念對人輒問略有一二愚見之所得竊附無隱之義敢擬獻芹之忱不避煩瀆如是條陳惟聖明恕其狂僭而垂察焉臣於月正元日伏見頒下恩綸赫然聖斷斷然以三五盛治爲期先以養老務農爲化俗之本而小學與五倫行實相爲表裏又以鄕飮酒鄕約等節目爲導民興敎之方猗歟休哉此實虞典敷五敎周官敎六行之遺制也民無古今之異敎有古今之同以是民行是敎虞周之至治庶可復於今日矣臣嘗見文烈公臣趙憲疏有曰西關頑民有擔棄其老父者聞朝廷將行鄕約卽還而孝養之敎化之捷於影響有如是矣伏願聖明趁此萬物方春之會頒成節目永作金石之典俾與億萬年無疆之寶曆相傳而愈久愈新焉然而徒法不能自行在乎得人亦宜另飭廟堂博求可任之人各隨其才而畀之以務農興學鄕約等條件一如虞廷之稷之播穀契之敷敎夔之典樂而分掌設敎俾中外民庶咸有觀感興起之道焉大抵才不借於異代古人所云如稷契皐夔尙矣難言於後世苟求了一世之才則未必全無其人如狄仁傑之錄名比蔘朮呂蒙正之見人問賢才實合後人之柯則以我殿下求助之聖念博詢宰輔之臣俾各薦聞其文學才諝之人文學而進之經席才諝而試諸吏事則近日人才雖曰藐然林泉讀書之人草野經綸之士亦豈無需時可用之才乎臣於小學鄕約等節目之頒行也又有區區愚見蓋新刊冊子豫有頒賜外邑之規而各邑守宰每於遞歸時自多携來者故如闡義昭鑑明義錄等書何等義理之所關而各邑頒賜蕩然不在於記簿中無所考據今此小學鄕約等頒賜安知不爲守宰携歸之物乎此宜申明設禁凡官上冊子一切毋敢携歸之弊焉臣因此而又有區區之見焉今番武經七書之釐定註解實出於我殿下密勿之聖念臣竊欽歎焉蓋武經非但靺鞈輩所獨演習者顧其旨義無非仁義智謀剛柔才略之所論著者也以之臨民治國編章製述無適不可宜令年少文蔭未出六人依殿講與六品講例使之肄習而面講則恐有合於經遠之圖矣且我國守宰皆兼兵馬之任豈可全然不知兵書之爲何樣書而居其職乎此宜博詢廟堂而裁處焉近來百弊之蝟集專由爲官不擇人之致也蓋貪饕之風日盛而廉恥牿矣姑息之習日甚而紀綱隳矣憂國如家世難其人剝民肥己人爲能事衣君衣食君食而忍將吾君之赤子驅之水火而莫之恤每當歉歲殿下則玉食靡甘或慮一夫之不獲以至有田租還穀停退之恩敎而工於肥己者反視以籠利之事會或有掩置朝令刻日徵捧以其已捧之穀反售高價而出賣先潤其橐又以輕價散給民間使之及秋備納則鄕曲窮民當身布雜役及公私所用分錢難辦之時不計秋穀之豐歉惟以得債爲幸故愚弄蚩氓自以爲善政秋穀幸而登熟則民人輩或免大害若至失稔則其所爲害殆無異於白地再徵此宜嚴立科條除非朝令錢還則毋敢以一石穀私自給錢貿民如有犯科者論以贓律事另飭廟堂行會各道俾爲永久遵行之道焉且所謂舊還假如一戶之曾所停退者爲一石則及其捧納也逐年加錄民卽盡納而糶案自如轉成鬼錄以至年久之後朝家特頒蕩減之令則各邑奸吏乃以渠輩舊逋之數入於其中而逐年加錄加捧之穀都歸私橐其所爲弊千百其端故淸城府院君金錫胄曾在玉署時箚論此弊以爲停退事本欲惠民而終爲害民之端自今以往苟遇凶歲有可減則減之不可減則不減而無退捧云蓋當歉歲停退一節亦是不可已之事也若値停退則使各邑逐戶載錄其元還與停退之數爻成冊踏印一置官府一給各面雖至年久之後使民人輩考閱面坐冊子瞭然咸知某戶之所納爲幾許停退爲幾許則奸吏無所容奸民無加徵之冤矣宜令廟堂豫爲商確明成節目頒示各道使民受實惠吏無售奸然後朝家如傷之聖澤庶可下究矣民間切骨之冤最是徵族也鄕邑奸吏一經倉色視官穀如取己物恣意濫用而故犯逋欠之科名以徵族而渠則安居煖衣飽食以所逋之穀分徵於族之族姻之姻又復加錄虛逋於本數之外而取其剩餘竝潤私橐故假如張三之族爲李四則旣徵於李四而又復延及於李四之族之族姻之姻呼號之冤徹于道路而爲守宰者偏聽吏言專以勒捧爲能事不問族分之有無鞭朴狼藉此宜嚴立徵族之法毋論官吏與村民凡同異姓只就其有服之親而分徵其外永勿橫侵事明成節目定爲一切之法且官吏之逋欠七十石以上者沒入其家産依通編所載絶島爲奴然後始許徵族事申明令甲使各邑典穀之吏有一分嚴畏之心焉民俗之偸薄日以益甚利欲成風義理都晦凶年饑歲積穀興利之徒立視其隣族之塡壑而莫之相恤分錢升穀無所稱貸專以輸官受賞爲心故每當公賑之時或納屢百千石之穀於官庫名以補賑而於其至親切隣則不啻秦瘠之越視其中或有仁心厚風者出義散財或爲救活塡壑之命或爲替納窮民之田租還穀使彼顑頷濱死之類賴而延活安居則顧其仁心實惠不啻如輸官希賞之類而旣非公賑故朝家無以施褒美之典而因歉興利之輩輸官受賞之類反相嘲笑之使此等仁心厚俗莫爲聳勸於來後誠爲可惜以臣愚見此宜趁今豐稔之時另飭廟堂關問各道無論賑貸貧民與替納租糶凡爲窮民散穀數百石以上者各別搜訪精抄特施賞典以爲激勸民心之道而亦須十分詳探其事實之眞的者俾無虛僞混雜之地則饒民輩亦必節用而廣儲以爲方來之計者矣此非但有補於來頭濟民之方且可使民俗而歸厚矣臣於京鄕流丏之類每有哀矜者焉彼亦天民也而懶惰成習不思食力之道公然行乞畢竟轉入於賊盜之藪而終至顚連於溝壑之中顧其筋骨則傭役雇賃無所不可而厭避服力如是遊食其人則可哀其習則可惡若自朝家嚴立令甲無論京鄕各其所到處自其官究問其所從來所居官里各爲押送其鄕使各傭賃於其生長村里又爲分屬於富饒之民使之衣食而使役如其不服從者告官懲治毋敢浮遊行丏以倣古者死徙無出鄕之義若其老病癃殘不能傭賃者亦使其本鄕周恤丏貸俾各安接而遂其生則實合天地生成之澤矣惟聖明另飭廟堂而講究焉我國官制古有內重外輕之分故以郡邑治民之責專畀蔭官矣近來則內重外輕之分倒置而專以方伯守宰爲榮耀故爲非極望名流則固不敢生意於大邑雄藩而其餘列邑通計一國之內太半爲蔭窠而蔭官則自始仕以後穩步一蹴而至於州牧故辛苦讀書之士倖得至於終不得一縣而抱紅牌餓死之境且朝家雖有落仕久遠人收用之恩敎而銓家擬用只及於顔面習熟處而至於京鄕間杜門守拙之人則終無見調之路此宜一從官案榜目考其登科與落仕之年而以次爲甄復疎滯之政然後庶可有慰悅之道矣至若各邑守宰則廟薦與武弁邊地外一竝以文蔭武輪差恐有合於一視均便之政矣大抵此事實有關於鄕曲無勢文官之疎滯而臣亦鄕曲中人也非無自嫌之端第伏念臣之年紀今爲六十六歲則已至作宰之年限旣忝侍從則又無甄復之可論在此在彼實無所嫌敢陳愚見惟聖明博詢廟堂與銓曹之臣俾爲從長變通之道焉小民之雪冤伸枉專係詞訟而近來外邑決訟莫體聖朝如傷之德意每多直枉之倒置而屈法任情哀彼無辜莫有告訴之處但可呼冤於營門而營門專以因循爲主還付本官一次見落於本官則雖其訟理之直如弦矢者莫可伸辨故近日上言擊錚之紛紜猥屑者良以此也以臣愚見凡民人大訟之抱至冤者以其訟案粘訴備局而大臣親自照檢苟是至冤而訟官任情屈法以致曲直之倒置者大則論啓請罪小則關飭更査使中外決訟之官必有警惕謹畏之道而不由廟堂徑先天聽者各別嚴禁以杜蹕路猥屑紛紜之弊宜矣生民之冤鬱係於刑獄蓋怙眚之未分黑白之難辨或有無知妄作殆若孺子之入井無辜誤觸便同魚網之橫罹而畢竟混同於縲絏編配之科者實多哀矜將其血肉宛轉於桁楊箠楚之間遠別其父母妻兒以至年久而未宥則其所冤鬱有足以干和氣而致災沴矣夫屈冤與惠奸俱是失刑而與其慮惠奸而使冤者未伸無寧爲伸枉而使奸者混惠況且唐宗錄死囚三百使之及期自還猶爲貞觀之盛治以我聖朝範圍唐虞之治化而豈可無惟輕惟恤之政乎以臣愚見宜飭京外俾各十分詳覈其獄案凡在疑信之間者務歸從輕之科至若遠配之類則關係惡逆之外雜犯以下凡有父母者俾許歸覲之路無至生離死別之冤則實合天地生成之化而庶可爲導揚和氣之一道此宜俯詢廟堂而裁處焉我國奴婢之法實爲矜惻故列聖朝屢下從良從賤之敎而終未有定制矣惟我先大王以巍蕩之聖德特垂曠世之恩綸以辛亥以後永作良産從良之法此實天地之大德至仁也民至今歌詠而辛亥以前公私投托與屬公奴婢本非世代相傳之臧獲而至其子孫永作奴婢亦可矜惻今當良丁極艱之日尤有所一番變通者以臣愚見凡公私投托及屬公奴婢只令限己身仰役而其子孫則永許從良事令廟堂另飭京外恐合事宜矣若論各道爲弊之端則臣之所居湖南之爲弊者固非一二而其中切至者最是松田也蓋松田與民田自有界限民田則皆是量付而逐年松子隨風吹落散生於傍近民田隨其松子之散生而漸次陳廢如水之浸紙莫可耕墾民人輩悶其松子之吹落散生一或犯斫輒陷重罪以此之故良田漸至爲松田而稅則白徵失土流散之民實多可矜以臣愚見今其已至年久爲松田者勢無奈何而若其民田中稚松散生處則一竝尺量因爲立石堀垓而定界俾無日後漸次加陳之弊已爲松田處尺量入陳俾免白徵之稅實合祛瘼之道矣且風落松之曳下在公家元無所益在村民實爲苦瘼蓋松樹之在山鬱密如織苟非斫伐傍株則無以運曳故將曳下風落一株殆不知斫伐幾許株生松而畢竟發賣徒歸憑公輩之私橐以臣愚見風落松之公然朽棄雖若可惜莫如抛棄山中勿爲曳下以絶生松斫伐之弊此宜竝令廟堂講究而裁處焉湖西則可興倉漕運之弊實合變通者在前水運判官之裝運也其所捧裝自有定限一自差員輪差各邑之後奸吏輩專事收錢防納而民人輩所納米色雖如氷玉執頉點退索以高價以爲防納而其所防納之米元非別般貿取者也民人輩旣以艱辛運致於遠道被其點退故其勢不得不以輕價出賣而奸吏輩操縱勒買以爲入庫又爲豫索厚價於遠村民戶暗自興販料利延拖時日貿取劣米故上納之愆期米色之麤劣皆由差員之輪差也顧其上納元數不過湖南之一大邑以臣愚見此不必致煩設官亦不必定以差員但可以各營門將校及戶曹計士中一人定爲捧運別將之名號使之趁期下往收捧入庫待水裝運而簡其騶從略其支供又令道臣察其民怨之有無職任之能否嚴其考績而黜陟之則此係渠輩本仕之立落故必當有惕念奉公之道而庶可爲矯弊之方惟聖明博詢廟議以爲釐改之道焉畿甸則糧餉屯土收稅之規實有民弊之切至者蓋餉屯田土幾乎無邑不有而自古納稅之法必自本官定吏執負以屯民中定爲屯長使之收稅輸納于該廳此是各路通行之規也而近年以來自畿營定送營屬使之收稅納于該廳而俾食其餘利故營屬橫行閭里依藉營勢侵虐村民凌路班族無所不至況且廳納旣無所減而餘利又索科外則其爲民弊不言可想此於畿民雖非逐戶遍有之苦瘼大抵八路中畿甸最爲土瘠民貧分錢升穀之科外徵斂實爲矜悶此宜依前還付本官使屯民收納而永革營屬作弊之端恐爲一分除瘼之道矣海西則鄕綱之紊亂實爲民邑之巨瘼蓋八路各邑皆有儒鄕之案以爲一鄕之綱紀而海西因先正臣李珥鄕約尤以鄕綱爲重矣向來一二貪饕之官嫌其鄕綱之有妨於賣鄕托以鄕戰倡爲焚燒鄕錄之階而鄕綱旣紊上下無別所謂鄕任專爲圖免軍保之淵藪夤緣京洛紛紜請托而其中直路數三邑其弊尤甚且是直路故使星守宰絡繹相續或請以成人之美或懇以生色之階則爲其邑倅者或爲勢力所壓或爲顔私所拘又爲賄貨所動朝差暮遞一邑之內苟非至貧下賤則皆受鄕帖稱以曾經鄕任坐免軍保其所爲害偏及於窮殘小民所謂鄕戰惟在營邑嚴加禁戢而至於此弊則利旣在於賣鄕之官賂自出於圖差之民故官民相合差遞無限而名以軍保者苟非虛簿則皆是身兼三四役者也若此不已則不出十年直路數三邑將無應役之人此實民邑無窮之巨瘼也大抵北路各邑鄕綱整齊凡於差任之際一鄕齊會一從公議故邑倅元無賣鄕之誚鄕人亦無圖差之習以臣愚見今於海西先自直路邑遵用是例而一依先正臣鄕約例明正鄕綱而爲錄案定其界限俾不得混雜則圖差爭任之弊自歸寢息而來頭簽丁亦可不勞自裕矣宜令廟堂另飭道臣以爲釐正其紊亂之弊矣西關則武力之不競實爲目下深長之憂也蓋本道與彼界隔一衣帶爲邊門鎖鑰重地自古忠臣義士多出此地如崔孝一之皇陵殉節車禮亮之十指竹簽抗義不屈車元轍之自名不諱挺身就戮鄭奇男之深河殉節鄭鳳壽麒壽之龍城奇勳雖求諸史牒罕有倫比彼以一介西土之人當國家艱屯之日不待朝廷之命令隻手赴義知有國而忘身凜凜偉烈振耀華夷使天下後世知東國有此等人臣嘗想像其人不禁扼腕而興感矣惟此七義士三忠臣之勳之節朝家褒賞之典可謂蔑以加矣而旣有此卓絶之樹立則於其後民奬拔之道恐不當局於所處而混歸於西土之人宜無枳礙於仕路而以爲聳勸忠義之道且近日西俗賤武貴文之風便成痼弊雖世業箕裘赳赳膂力之輩皆以儒業從事蓋以拔身之道有勝於業武而然也以臣愚見此宜另飭該道道帥臣搜訪其好身手膂力者各別敎之武藝每式年選上五六人付之各營以爲次次收用之道則他日兔罝干城之才安知不出於此輩乎竝令廟堂從長講確而裁處焉且自本道勸武之方又有別般講究者凡營邑諸般武列之任皆以武藝試取其優等而差任專以武藝之優劣爲其拔身之界限明成節目非試取之人則俾不得差任而如有循私違式者自朝家摘發科罪如是定制則西土武士必有菀然聳勸之道矣北路則邊備之緊要尤有甚於西關故自古如六鎭三甲等列邑鎭堡皆有城堞而昇平日久道帥臣與邑鎭守將擧皆恬嬉樓櫓雉堞一任其頹廢而莫爲繕完之計此固寒心之甚者也國典例有城堞軍器等修改與別備人褒賞之規而率多虛實相蒙之歎苟有權力與勢路則假號粧虛而過蒙賞典若無攀緣與吹噓則雖有改觀一新之功終至掩置以此之故非但無以聳勸來後之道莫重邊備漸至疎虞此非尋常細慮也以臣愚見凡諸邊邑鎭城堞樓櫓軍器等修改與別備者令廟堂關問道帥臣一從其實績而如或有無勢掩置未蒙賞典者特加褒賞且須以繕修與別備限幾許爲陞資階限幾許爲陞敍階而分等載之節目頒示各邑鎭堡以爲激勸之道焉先儒之言曰講武事而不忘武備乃所以久福祿而保國家之道大抵武備之疎虞莫如近日之爲甚各邑之所謂軍器擧皆朽鈍摧破無一可用於緩急之日所謂軍兵盡是疲殘兒弱貧窮丏乞疊役之類而國家徒擁虛簿莫有釐革之道操習之法自是國朝定制而近來此法之廢閣已久始因我聖上歉歲恤民之德意間有特停之恩敎而道帥臣因以爲例每每狀請少或値歉則謂以歉歲而停操雖得登熟亦以荐歉之餘而停之此所以數十年來無一行操之歲也旣不行操故所謂軍兵非但不知坐作進退之爲何樣事也生來一未見行伍陣容者多此雖昇平聖世之事而其於備陰雨之道則實爲疎虞此宜另飭廟堂苟非大歉設賑之年勿爲停操事預爲申明行會各道使軍卒輩咸知自今秋斷然行操而軍裝器械預爲準備之道焉臣每於忠節褒揚之際實有擊節而嗟傷者夫以衣君食君之人辦熊魚輕鴻毛固其職也而若以一介微賤之蹤能辦大義樹綱常則尤爲奇壯蓋宣川通引金鐵賢從忠武公金應河到深河及其兵潰矢盡之時應河謂鐵賢曰汝其去矣鐵賢曰小人何敢去也請伏劍以明不去之心遂與應河同時殉節其後立應河之祠於義州以鐵賢配之廡下至丙子之難祠焚而鐵賢之蹟遂湮沒焉槪其實蹟考諸金應河忠烈錄載之頗詳高麗樂工林千石當麗末運訖之時抱琴入尙州之華山日上層巖之上援琴北望而長唏一日聞麗革之報遂捨琴投巖下身碎節立至今留傳爲林千石臺而陳跡蕪沒徒爲騷人墨客之所吟咏行人村老之所指點顧此兩人之所成就樹立炳烺宇宙而旣無名位俱無子孫莫能爲褒揚因至泯沒實爲矜䀌以臣愚見此宜使其本官伐石以詳記其事蹟金鐵賢則豎碑於宣川義烈祠之傍林千石則豎碑於尙州千石臺之下以彰遺烈遺芬使後來觀者知聖朝闡揚忠烈之徽典不在其人之顯微俾爲觀感聳觀之道焉臣以聾瞽之見妄干瀆擾之誅固知僭猥之極而今於還鄕之日尤切獻芹之忱敢將耳目之睹記若是條陳倘蒙聖上竝加博詢于廟堂如有毫絲之採納則臣死有榮焉臣無任云云省疏具悉鄕飮酒鄕約事爾言好矣廟堂自當講究可行之策爾其待之人材薦擧事前已屢煩飭敎矣守令之頒冊携歸事爾說近於屑越武經七書之令文蔭應講亦令守宰知之之說雖有所見不必別般立法守令賣穀之弊舊還奸弊爲窮民替納租糶人精抄施賞事京鄕流丏各送本土事文武蔭守令交遞事決訟不公事編配許由事奴婢事松田定界及風落松事可興倉事糧餉屯事海西鄕弊事關西忠臣義士子孫奬拔事關西弊事繕修論賞事習操事宣川金鐵賢等事之可以稟處者許令廟堂稟處